Sam Kratrtqki-esz'-nrade-pwx (104)
Nabz Ngr Nzrglqlzngr Kxrpalz
Kxrpalz
1-3 Yawe Kxrpalz, naglqpxx nim mz nabznge.
Murde nim Gct kc tqluli, tqmyalz-esz'ngr.
Bongavz
Nzmyalz-krm x zmatq ngrm nzngrlelvzlr nim nzapulr lrpz kx kq-ngrn.
X zyzlr ngrm apule lrpzu scm.
Bongavz apule nqni kxetu kc tqprlxpxq.
X atuome elr nctrpou ngr ma nyzm.
Dcbz apule lika kx lvc-ngrn,
Mz nztwz-krde nim nenq kxwq.
4 Zmatq ngrm batrpzle mz enjrl nemqng nzlvc-ani-krdr mz nzapu-krdr nenq.
X menrpa lcng tzwztrpzng bam nzapu-kzlr bzlrpc kc tqpctipx. ✡
Drtc'
5 Wztioq nrlc mz nou rplz kxmqngi,
Murde trpnzngr nzycngrlr-krde.
6 Mzli kc ayrnrngr, drtc' mrbrobz prla,
X newz amrlx akq-atwrnr-ngrde.
7 Zbz mzli kc tqpnanati-ngrn prla sc tqpzneope,
Mz nzxlr-krde natqm kc tqapule bzlrmei.
8 Prla pzneom mz nar-newzng, vzo krlzobzle nabzlwang,
Vzo mrkc tqyrlqbzme kx nalrlz-ngrmle.
9 X yrlqbzme bz ngr me naesakingr prla,
Murde ma tqakq-atwrnr-mou-ngrde drtc'.
Lue, Dakxnzng, X Ma
10 Wz-ngrn aulz, nzaulzmqng mz nabzlwa amrlx,
Lue lcng nzvzong x lue kxetung nzyrleng mz mzlir newz amrlx.
11 Animol amrlx nzrmnqng lue lcng,
Mz nzbrlxkzkr drtwrdr.
12 Utc nzrwzpe-ngrng ma nyzdr x nzngr-zvzng
Mz nounc mz nqlvi r lue lcng.
13 Adcme tewa mz ma nyzm bongavz. Dcom mz newz amrlx.
X amrlzle drtc' murde kxnzlung kcng tqwz-ngrn namnc-zpwxng.
14 Wz-ngrn nabr x dakxnzng nztuting mz drtc'
Nangi nan animol x leplz.
15 Rkame waen kx na-aelalz-ngrm drtwrgr,
X tolo kx na-alqngr nrkrdrtqgr,
X dakxnzng kx naxplrngr nigr.
16 Yawe, nounc nyzm kc tqpetiq
Nzdo-zlwz-krdr vzpxm mz nzadco-krme tewa badr.
17 X utc kang kqlu nzmncpxng mz nounc lcng.
X nzwzpx-ngrdr ma nyzdr elr.
18 Gout nzmncomqng mz newz,
X animol kxnztopwzng nzmnc-kapqneng me rplzngr.
Mzli Kcng Tqyrlqq
19 Yawe, wz-ngrn temz nangi noabx ngr mzli,
X nepi noabx ngr zbq.
20 Nim kx rwzngr nzlo ngr nrlckxbq,
Mzli r nzprpx-krm animol kzpeto me nzmnc-ngrdrng.
21 Laion nzyrni-katong mz nzrtangr-krdr dakxnzng
Kx nakabzme badr.
22 A' mzli kc tqprtz-ngrm nepi,
Sc tzyzlupeng ma nyzdr, tzmwipeng.
23 X mz nrlc kxngrlx, leplz nzvzng mz nzale-krdr nzwz-krdr,
Nzwzng vz vz krlzbzle milzpq.
Animol
24 Yawe, animol kcng tqwz-ngrn kqlu-esz'ngr.
Nrlc ka yrbulzm mz da lcng amrlx tqwz-ngrn mz nzyrplapx-krm.
25 Dcpwe yrlwrlz-ngrm nc kxkqlu x rblx nzrlwx-krgrleng.
Kzdu nc lcng nzetuting x kzdu nztopwzneng.
26 Lcsu kxnzkqlung nzvoneng prla.
X nc kxbe kc tqwz-ngrn drtqde besilr ayone kz elr.
Mevalu
27 Animol lcng nzmnc-xglelr nim,
X rka-zvzbzme nadr dakxnzng.
28 X mz nzrka-krbzme da kxmrlz badr
Amrlz-zvzq nidr.
29-30 Mzli kc tqrka-ngrbzme zycmini sc tzlupeng,
Murde nim Kxrpalz.
X ngi-batr-zvzbzme nzlukr animol amrlx mz nrlc.
A' mzli kc tqpxtxpx-ngrn nidr, nelzdr vzdzm.
Murde mz nzrkatxpx-krbzme zycmini lc, nzbzng.
X nzyzlu-moung mz drtc' kc tqwz-ngrn nidr.
Zluli X Zmatq
31 Nzmyalzkr Yawe navz zvz,
X nzabrtzlvz-krde nikeng wz-ngrdeng amrlx.
32 Mz nzobqo-krmle, drtc' ycngrlrlzm apule nengq kx vzm,
X ngi-batrpzle nzsikapukr trmami mz nzmaletr-krde newzng.
33 Na-angrlvz-zvzx Yawe Gct rnge,
Navz nakrlzbzle nzesakikr nzycmini-krnge.
34 Mrlzvxitx Yawe nzabrtzlvz-krde natqngeng mz nzngr-krbo bade,
Murde nide kc tqrngi-batr-zvzm nzabrtz-krnge.
35 Mrlzvxitx nznibqti-krde kxdrka'-ngrng
Murde nzatrkatilr nrlc kc tqwz-ngrde mz nzpxtxpx-krdr nzglqlz-krdr nide.
Yawe naglqpxx nim mz nabznge.
Eu. Naglqlz-zvzkr nim.
✡ Sam Kratrtqki-esz'-nrade-pwx (104):4 Hibru 1:7