Sam Kranzpnu-tq-nrade-rlimz (37)
Kxnzabrtrpzlr Drtwrdr Mz Yawe Sa Natwzlr Drtc' Kc Tqpile Nakabzle Badr
Nabz ne Devet.
Kzdq Nabz Ngr A, B, C *
A, B (1-4)
1-4 Abrtzlvz nzwztr-krbzme mz Yawe,
X sa nakabzle da kcng tqpq mz nabzm.
Ale da kxmrlz x abrtrpz drtwrm bade,
Murde namnc-zpwxq mz drtc' kc tqpile kx nakabzle bamu.
Bzkq witibz nelzm nzmnckr kxdrka'-ngrng,
Murde mzli trnaboiu x sc tzbzpeng.
Bzkq kcmnz-ngrbzme nzalengr da kcng tzalelr,
Murde nzlu-krdr sa namrbc nzapulr nabr kxglr mz mzli r nepi.
C, D (5-7)
5-7 Clveti-lzbq, x aenzli-lrpi mz nzabrtr-krbzme drtwrm mz Yawe.
Bzkq nabzm talvzo mz nzrmc-krm leplz kxnzrngiscng nzvz-nqblq-krdr nqmq krdr kxtrka.
Da kx na-aleq, mnc-xgle txpwz Yawe,
X abrtrpz drtwrm bade, murde sa naokatrle nim.
Delc sa na-aelwapx-ngrbzle nzopxkr nztubq-krm,
Mz nzapu-krde nilz r nepi kc tqvz-esz'ngr mzli kc bea.
E, G (8-11)
8-11 Eu, bzkq drtwrm ngya x nabzm talvzo
Murde da lcng li ma tzrkatrpzng bam drtwr kxtrka.
Eu, murde kxnzabrtrpzlr drtwrdr mz Yawe sa nangi nyzdr drtc' kc tqpile nakabzle badr,
A' kxdrka'-ngrng sa namaszlrtxpx-ngrng.
Glqpx Yawe kx mzli trnaboipeu x kxdrka'-ngrng sc tzmrbrpeng.
Kxmule-esz' rtangrtiq nidr a' trpengr nzmc-krmleng.
Gct rlr-ngrbzle drtc' nyzde mz kxnzavzo-lzbqng.
X sa na-abrtzng mz nzmnc-zpwx-krdr elr.
I, J (12-15)
12-15 Ili! Kxnztubqng x kxtrnzrngiscung na-aclvetio-lzbqng
Murde kxdrka'-ngrng nzglalzpelr toki r vea x popz' scdr.
Ili! A' kxdrka'-ngrng na-aclvetio-lzbq-kzng murde toki r vea scdr sa nanibq-moule nidr,
X Yawe sa naplameitibzle popz' scdr.
Jzs Yawe krkcng tzryrlqng drtwr kx na-atrkati-ngrdr kxnztubqng
X nzmadqti-zvzbzlr nqngidr badr.
Jzsle nidr mz nzodati-krde nidr,
X yrpalelvz-zvzle nidr murde trpnzngr nzxplr-krdr.
K, L, M, N (16-22)
16-22 Kxetu Yawe aclve-zvzle kxnzvz-nqblqlr nide,
X nikeng kabzle badr nangisc-alopedr.
Kabzle badr dakxnzng kxkqlu mz mzli r dzbi,
X okatrle nidr mzli kx prtzngr da.
Lalztqmamu! Murde kxdrka'-ngrng sa nabzng, mz nzapu-krdr nrpq da kc tqplclqom
X enqmi r Yawe lcng sa nangiliang na-apulr zsikapu.
Mclr ncblo kxtubq, kxmule-esz' kxpipzne,
Myaszpxle da kxkqlu kxngisc ncblo kxdrka'ngr.
Murde Yawe sa nakatxpxbzle zmatq ngrdr kxdrka'-ngrng,
A' sa naokatrle kxnztubqng.
Ncblo kxdrka'-ngrng nzbi-txpwzlr nzrlxngr, x trnzkrlzlru nzrka-niwzlrngr.
A' kxnzmrlzng yc mz drtwrdr nzrka-niwzlr-krdr vzmi kxnzamnzo-mzleu.
Ncblo kcng tqamrlzng Yawe sa nangi nyzdr drtc' kc tqpile nakabzle badr.
A' leplz kcng tqpilzleng sa nabzng.
O, P (23-26)
23-26 Oblamzngeng, bztipex nzmncngr, x ninge ka tqnginipenge lrtzlvz.
X mcx kx nqmq kr ncblo kxtubq nide sele.
Okatr-zvzle leplz mz nzrlr-nrbalq-krde dztudeng, x doa nedeng ngi da kxmrlz kx kabz Gct bade.
Yawe okatr-zvzle nide x doa nedeng trnzyrnitrpwzung nadr dakxnzng.
Pq mz drtwr Yawe nzaelwa-krbzle mz leplz lrpzki kx nao-zlilr,
X mailz-zvzle krkcng tzabrtz-ngrdr nqmq krde.
Pipxle kx kxmule-esz' nanycdr miglqpx, a' trnztaoung,
Murde sc tqlolvz-amqngileng.
R, S (27-29)
27-29 Rtxtiamu nibrmu da kxtrka, x aleamu da kxmrlz,
Murde neidu nemung namnc-along mz drtc' kc tqpi Yawe nakabzle bamu.
Rpi Yawe kx mrlz bade da kxtubq,
X okatr-zvzle kxnzabrtrpzlr drtwrdr bade.
Sa naokatr-zvzle nidr,
A' doa ne kxdrka'-ngrng sa nabzng.
Sa nangi nyz leplz kxnzmrlzng drtc' kc tqpi Yawe nakabzle badr,
X sa namnc-alopeng elr.
T, V (30-33)
30-33 Takitrde kx ncblo kxmrlz dekc tqvzkipxm natq ngr nzyrplapxngr,
X nikeng pitileng tubq.
Takitr-kzde nzkrlz-angidr-krde Lou amrlx sc Gct rde,
X nzlolvz-amqngi-zvz-krdeleng.
Vz zvz kxdrka'-ngrng nzaukzti-krdr leplz kxnzmrlzng,
Murde nanibqlrng.
Vz zvz Yawe nzkapx-krmle ncblo kxmrlz mz mq enqmi rdeng,
X mzli kc natwz-ngrdr nide mz kot, trnzaovxiolru nide.
W, X (34-36)
34-36 Wz zvz mz nzabrtr-krbzmu drtwrmu bade,
Murde sa nangi nyzmu drtc' kc tqpile nakabzle bamu mz nzamatq-krde nimu.
X sa namcamu nzmaneutipx-krde kxdrka'-ngrng.
Xlrmamu natqnge. Mcx kzdq ncblo kxdrka'ngr kxtrka-esz'ngr, x atrkati-zvzle leplz.
Xplr-esz'ngr x obqszo-ngrde leplz amrlx.
X kxmule-esz' rtangrtix nide, a' trmcpewxu, murde mrbrpe.
Y, Z (37-40)
37-40 Yrlq angidr mz drtwrm ncblo kxmrlz kxtubq, murde mnc mz nrwx,
X doa kxnzmika mz neidu lrde nzkqlu-zlwzng.
Yrpalelvzx kxdrka'-ngrng murde sa nabzting,
X doa lr neidu lrdr sa nayrkrtxong.
Zvz Yawe na-arlapxle kxnztubqng.
Murde nide me nzrlakitrlr mz mzli r nzkxpu-krdr.
Zvz Yawe na-arlapxbzle nidr mz mq kxdrka'-ngrng,
Murde nzbrti drtwrdr nide nzokatr-krde nidr.
* Sam Kranzpnu-tq-nrade-rlimz (37): Drtc' ngi kz kzdq nzycmne-ebzpxngr, drtwr ngrde da kx mrlzting amrlx kcng tqesalz Yawe navzpxmqng mz mqde.