Sam Kratrtqki-esz'-nrade-rpwxmz (109)
Kxnzpibqtilr Doa Ne Gct
Nabz ne Devet.
Kxnzatrkatilr Ninge
1 Gct, glqlz-zvzx nim.
Bzkq anabume bange x obqlvz-txpwzme ninge.
2 Murde kxdrka'-ngrng kxnzesabrng nzycmnetr-ngrdr ninge
Mz nzpokiatitr-krdr ninge.
3 Nzatrkati-krdr ninge trpnzngr noude,
A' nzrpiting natq kx trmrlzu.
4 Kxmule-esz' aodux x krka'-ngrneng nidr,
A' nzayzlu-alzuplr mz natq ngr nzpokiangr.
5 Kxmule-esz' alebo badr da kxmrlzting mz nzngini-krnge kztedr,
A' nzale-alzupqng bange da kxtrka mz nzapu-krdr enqmi rngeng.
Bzkq Amrlzq Enqmi Rnge
6 Yawe, suti drtwrnge kx na-ayrplapxq ncblo kc tqycmne-atrkatile ninge
Mz nzvz-nqblq-krde natqnge kcng napibo bam mz nzngini-krnge kxnzawz nem.
Mzli kc navz-ngrde mz kot, kzdq kxdrka'ngr natubz mz nibrde,
X mrlz kzdq enqmi rde nanginide majzstret.
7 Bzkq rlr-ngrbzme nzaovxio-krde,
A' nzkrka'-krde na-aelwapx-ngrde nzvz-rbr-krde.
8 Bzkq amrlzq nide, a' nabz ani,
X natekqtr ncblo kzble mz nzngini-krde kxrmailz. ✡
9 Nabzsz-kzle doa nedeng x olvz rde,
Murde trpengr kx na-aclve-angidrle nidr.
10 Naodatitxde ma nyz doa nedeng,
Murde navztxneng mz nzrlx-krdr dakxnzng.
11 Mz nzrka-niwzlr-krdr trau kx rlxti trtedr, nayrkrtxpxngr dztudrng amrlx.
X lr mrkzbleng napnatibzlr da kx atatrple mz nzwz-krde.
12 Bzkq kx nivz lrde mrlzbz bade,
X bzkq kx ycngr drtwrde doa nedeng.
13 Nabzng badr lr ma nyzdeng amrlx,
Murde bzkq kx nardctipx mou drtwr nqvi lrde.
14 Nadcpx mz drtwrm nqmq kr melrmqdeng kc tqtrka,
X bzkq ipqpxq alwx ngr lxede.
15 Mrkc Heven nadcpx zvz mz drtwrm alwx ngrdrng,
A' mz nrlc enqmi lcng namrbrtr alo mz drtwr.
Alwx Rdeng
16 Rlxtibo bam da lcng murde mrlx lc trpnzngr kx mrlzti nivz lrde,
A' armzkiti x rnibqti leplz txneng kxtrnzrngiscung x kx drtwrdr talvzo zlwz.
17 Mrlzbz bade nzpilz-zvz-krde leplz.
Delc mrlzvxitx na-ayzlu-mou-ngrbz bade nzpilz-krdeng.
X pxtxpx-ngrde nzale-krbzle da kxmrlz mz leplz.
Delc tqpxtxpx-ngrne nzrka-ngrbz da kxmrlz bade.
18 Tresakiu nzpilz-krde leplz.
Delc nzayzlu-krbzmeleng bade naxngitx-pnzbzle.
Mrlz nzpilz-krm nide na-apule lue kx mingrtr mz nrkrdrtqde,
X tolo kx na-alqtipwzle me xvcngr nrvr ngrde.
19 X na-apu-kzle lrpz kc tqkq-ngrde
X amqngitr nrkalo.
Yangrnga-zlwzx
20-21 Yawe, Kxetu rnge, kxmule-esz' rlxtibo bam nzayrplapx-krm enqmi rngeng
Kcng tzpibqtilr ninge,
A' rlxti-kzpo bam nzamrlz-krm ninge x nzokatr-krm ninge mz nzvz-nqblq-krde Natqm.
X arlapx ninge mz nzvz-nqblq-krde nzmrlzkr nzaodu-krm ninge.
22 Murde ninge ncblo txne kx tr-rngiscu,
X drtwrnge vztx zlwz.
23-24 Nrkrdrtqnge ngi nrvr-nrbalqpe mz trnzmupe-krpwc'u,
Mz nzapu-krnge zmyo ngr milzpq kc namrbr-anipe.
X apunepe-kzx br kc tqlvcne tqwqplxne nenq,
Mz nzyangrnga-zlwz-krnge.
25 Kx nzmc ninge nzyrpalelvzlr ninge,
X nzmcpxmlr nctqdr bange.
26 Yawe, Gct rnge, okatrp ninge, kxnzawz nem!
Arlapx ninge mz nzvz-nqblq-krde nzaodu-krm ninge.
27 Murde enqmi rngeng nakrlz-zpwxlr kx arlapxq ninge
Mz zmatq ngrm kx xplr-esz'ngr.
28 Yawe, kxmule-esz' enqmi rngeng nzpibqtilr ninge, a' amrlz ninge,
X aovxio nidr murde nabilvzx nim.
29 Batrpz nzavzo-lzbq-krdr,
Murde nzamyati-krbzme drtqdr naopx mz mz leplz.
30 Yawe, sa na-awi-zlwzbo bam,
Mz nzglqlz-krnge nim mz mzlir leplz nemqng.
31 Murde nim kc tqtubz mz nibr ncblo txne,
Mz nzarlapx-krm nide mz mq kxnzabetitrlr nide, murde nabz-ngrde.
✡ Sam Kratrtqki-esz'-nrade-rpwxmz (109):8 Aposol 1:20