Nzryrkr Jon Krali
Natq Ngr Nzaplxtqngr Mz Nzryrkr Jon Krali
Mc ‘Natq Ngr Nzaplxtqngr Mz Nrpakxmrlz Kx Yr Jon.’ Mwx yrle letz lc mz yiz 90 o 91 AD mz nibr nzrmcngr mz Jiszs. Letz lc trkrlzkuu kx ryr-neba Jon, murde apule nzycmne-ebzpxngr. Ycmnetr-ngrde kzdq olvz x doa nedeng kx drtwr ngrde kzdq dzbe lrmakxtr. Ilede drtwr ngrde kzdq kz dzbe lrmakxtr kx aclve Jon. Mz yiz kcng trtqki-li (200) mz nibr nzvzdzkr Jiszs Heven, leplz kxnzkqlung nzvzpxng mz nzalvztr-krdr leplz. Nzmncng badr kxnzlxngitilr nzalvztr-krdr x kxnzokatrlr nidr mz nzvzpx-krdr. Mz letz lc, Jon rpibzle mz kxnzrlxngiting kx na-aclvetio-lzbqng, murde ma tzokatrlr krkcng tzalvztr-rbrng.
X Jon yr-kzle kzdung da kx apupwzle da kx yrle mz letz kc kai, a' letz lc mrbcnepwz. Pibzle badr kx nalolvz-amqngilr nzalvztrngr angidr, namrlzti-lzbqng, x bzkq nzrlr-ngrbzlr mz kxnzalvztr-rbrng nzprtr-krdr x nzalvztr-krdr mz makxtr nyzdr.
1
1 Ninge Jon, kxaclvele lrmakxtr. Nimu dzbe lrmakxtr lang mrla kx mcpx Gct, apuamu ile-lzbq badr dzbe lrmakxtr kang mrka. X rpibo “Nimu la!” mz doa nemqng mz Kraes amrlx mrla, murde mrlzti-angidrxng. X trnipwc'u esz'-krnge, a' leplz kcng amrlx mrka tzkrlzlr nrpa angidr ngr Kraes, nzmrlzti-kzlr nimu. 2 Mrlztikr nimu murde nzalvztrngr angidr kc tqyc alo mz nabzgu. 3 X krka'-ngrne kx Gct Trtegu, x Mrlxde Jiszs Kxnzmcpx, nakamlr bagu zmrlz ngrdr kxmyalz, nzyckr drtwr, x nzmnc-zpwxngr mz nzlxngiti-krgu Nrpa ngr Kraes, x mz nzaelwapx-krgu nivz lrde.
Da Angidr X Nivz
4 Rmctix kzdung doa nemung, x abrtztx-ngrne nzmc-krnge nzvz-nqblqbe-krdr nzmncngr angidr, da kc tqwai Gct Trte nzkapx-krde natqde kx nayrlq-angidrku. 5 X mzli ka, tr-ryrpwc'u bamu natq kxmrna. A' nadcpx mz drtwrmu natq kc tqka-pnzm Gct bagu, mzli kc kai tqlxngiti-ngrgu Nrpakxmrlz. Natq lc nide sele, “Namrlzti-lzbqku!” 6 Aelwapx-ngrgu nzmrlzti-krgu Gct mz nzvz-nqblq-krgu natqde. X natq kx kapxle mzli kc kai nide sele. “Namrlzti-lzbqku!”
Kxnzakrlz Kxnzpokiang
7-8 Aclvetio-lzbqamu, murde kxnzakrlzng kxnzpokiang nzkqlung nzmncpemqng bagu, x nzrpilr naesabrtilr nimu. Leplz lcng trnzlxngitilru nzvz-krm Jiszs Kxnzmcpx mz nrlc nzngini-krde leplz. Krlc nzalvztrkr Enqmi Kxetu ngr Kraes, kc tqngi kz Kxpokia. Bzkq vz-nqblqamu lrpzki rdr kx vz-rbr. Murde mz nzvz-nqblq-krmule, trnatwzpewamuu da amrlx kx navzpxmqng mz nzwztr-krbzku mz Kraes. 9 Doa kx trvz-nqblqleu nzalvztrkr Kraes, traxvctr-lzbqpzu mz Gct. A' krkc tqmncmile nzalvztrngr angidr, nide kx axvctr-lzbqbz mz Gct ncdr Mrlxde. 10 Mrlx kx vzm bamu kx trtwzpleu nzalvztr-angidrkr Kraes, bzkq rlr-ngrbzmu nzalvztr-krde mz makxtr x bzkq adwatramu mz ma nyzmu. 11 Murde krkc tqabrtzlvzle kxakrlz kxpokia axvctr-lzbqpebz mz alwx ngrde.
Natq Ngr Nzarlr-lzbqngr
12 Da kqlu kx suti drtwrnge napibo bamu, trpengr nzyrtio-krboleng mz letz lc. Murde suti drtwrnge nzoklati-krbo nimu mz nzpi-zpwx-krboleng bamu x naelalz-ngrm drtwrgu. 13 Dzbe lrmakxtr kang mrka kx mcpx kz Gct, nzrpibzlr bamu kx, “Nimu la!” Lrmakxtr kang mrka tqapuamu badr ile-lzbq mz Kraes.
Delape. Mrlztix nimu. Ninge Jon.