Sam Kranzpnu-rlimz-nrade-pwx (74)
Bzkq Mrbrtr Mz Drtwrm Nigr Kxnzakxpu Nemqng
Nabz ne Asaf.
Nzangctitx Enqmi Makxtr Nyzmqng Amrlx
1 ?Gct, memule tqrtctx-alope-ngrn nigr,
Mz nzngyatikr drtwrm nigr sip nemqng?
2 Nadcpx mz drtwrm nigr kcng tqmcpxqng mzli kc bqnc, mz nzarlapx-krbzm nigr mz mq kxnzakxputilr nigr,
X mz nzmnc-krme bagr mz Newz Saeon.
3 Vztr ena mrlcde mz Mangr-nzangiongr nim Jerusalem,
Murde namcq nzodati-atwrnrkr enqmi rgrng da amrlx mrka.
4 Enqmi lcng nzmalqlvzlr Mangr-nzangiongr nim,
Nzpetr-krdr nc nqngq ngr nibr kxrmailz ngrdr mz nounc kx nzatulr mrlcde mz nzaelwapx-krdr nzaovxio-krdr nigr.
5-6 Nztaglctilr mz xks x hama scdrng da kcng tzlzting amrlx mrlcde,
Mz nzapu-krdr ncblo kx narlaking nounc.
7 Nzkatrpzlr nyr ngr Mangr-nzangiongr nim,
Mz nzmatinetrkr drtwrdr nztr-esz'ngr-krm.
8 X nzangctitxdr mrkcng amrlx tqangio-ngrgr nim mz drtc' nyzm,
Murde narnzlvzo-atwrnr-ngrdr nigr.
9 Dalr nzangio-krgr nim lcng amrlx nzmrbrtipeng,
X trpengr profet kx narpim bagr mzli kx naesakingr nzkxpungr lc.
10 ?Gct, myx mzli kx nakrlzbz enqmi rgrng nzxtrnga-krdr nim?
?Myx kxmule, narlrtx-alope-ngrbzme nzycmne-atrkati-krdr drtqm?
11 Bzkq mnc-lrpitxn,
A' odati nidr mz nzokatr-krm nigr.
Nim Kxrpalz Kx Xplr
12 Gct, kxmule-esz' nzmusrnepegr lc, a' nim King rgr yzutr pnz mzli kc bqnc.
X nzwrde kqlu kx arlapx-ngrn nigr.
13 Sc tqakipxq Prla Bla mz zmatq ngrm.
X tqtamyrnr-ngrn nardr mepwz kc tqngi Ijipt.
14 Murde aovxioq kxnzetu rdrng,
X kabzme nrkrdrtqdr nangq animol ngr lzke.
15 Sc tqaglqwiq mrkc tqrpnakilzm aulz x narlue.
X apz-kzq me nakawicngr LueJodzn.
16 Nim kxrpalz kc tqwz-ngrde ngrlx x nrlckxbq,
X nim kc tqryrlq nepi x temz mrnyzdr.
17 X nim kc tqryrlqbz me nangi bz ngr prla x drtc',
X yrlq-kzpzme mzli r zbao x zpq.
Arlapx Nigr!
18 A' Yawe, nadcpx mz drtwrm kx enqmi rgrng nzxtrnga-ngrdr nim,
X nzatrkatilr drtqm mz nzycmne-krdr mz nzobqszo-krdr nim.
19 Bzkq mrbrtr mz drtwrm kxnzakxpu nemqng,
Mz nzapusr-krm nigr bona kx nalolvzti kuli kzpeto.
20 Nadcpx mz drtwrm Nzesz'tikr Drtwrgu mz nzarlapx-krm nigr,
Murde mzli ka ncblo kxayo nzkqlupeng kxnzmnc-kapqneng mz nzlo.
21 Bzkq rlr-ngrbzme badr nzaovxio-krdr nigr kxnzakxpung,
Murde nigr leplz txneng kx trpnzngr scdr zmatq naglqlzkr nim.
22 Gct, vzm mz nzatubqti-krm drtwr kxnzobqszolr nim,
Mz nzdcpxkr mz drtwrm kx nzxtrnga-zvz-ngrdr nim.
23 Bzkq mrbrtr mz drtwrm enqmi rmqng kx nznemi-zvzlr zngya mz nzatrkati-krdr nim.
A' vzm mz nzawx-nabu-krm nidr mz natqdr.