Sam Kranzpnu-nzlvqn-nrade-nzlvqn (55)
Kxdrka'-ngrng X Kxamwale Kztede
Nabz ne Devet kx yrbzle mz kxrmailz ngr dzbe kxnzngrng, mz nzayrningr gita.
Nzkrka'ngr
1 Gct, xlrm nzkrka'-krbo bam.
X bzkq drtqm satrp nzycmne-krbo bam.
2 Lalztqm bange x ayzlum natqnge,
Murde nabznge tropxpeu mz nztalvzo-krde.
Nzetqkr Drtq
3 Enqmi rngeng nzrkatrpqng bange nzkxpungr,
Mz nzxngitr-krnge nzycmne-kato-krdr,
Mz nzrnzlvzo-krdr ninge,
X nzobq-krmlr bange mz zngya.
4 Nelznge vzdz-zlwzm,
Murde ycpe pipz nzbz-krnge.
5 Rnrcti-lzbqpenge mz zmwxlr,
X nrkrdrtqnge esz'pe-ngrde.
6 X rpix mz drtwrnge kx, “Nzmu nabxnge naycbzle, da kc tqwai bona,
Nalvcx x nartangrx me namnc-zpwx-ngrne.
7 Nalvctr-rlrux lzke,
X namnc-lrpix esz'-krnge mrlcde.
8 Na-anitxpwo nzrtangrti-krnge me narlakitrx
Mz tewa x nounenq.”
Nzkrka'ngr
9 Kxetu, akipx kxdrka'-ngrng mz nzarlxlvrti-krbzme natqdr.
Murde nzota-zvzng x nznani-lzbq-zvzng mz mztea.
10 Mz nrlckxngrlx x nrlckxbq
Mztea esz'tx-ngrpwz nzxpqbrlrngr lou x nzkxpungr.
11 Nzodangr prtz-zvzm mrlcng kqlu mz mztea.
X me nzamwangr da tresakipxpuu nzpokiangr x nzangqngutingr leplz.
Kxamwa Kztede
12-14 Kztenge, mzli kc ryapwx-angidrki mz nzodu-krgi,
X vztr-lxblrki mz Mangr-nzangiongr Gct.
A' mzli ka trngiu enqmi rnge kc tqxtrnga-ngrde ninge,
A' krlc nim, kc tqmuki me esz' x line-zvzki.
X trngiu kxpxtxpx-ngrde ninge kc tqyrpalelvzle ninge,
A' krlc nim, mrlxkztenge.
Mz nzatrkatikr enqmi rnge ninge
Nabznge trtalvzou x krlzx nzmnc-kapqngr,
A' nzamwa-krm lc ninge, kx mzlenge,
Delc tqvztx-zlwzngr drtwrnge.
Nzkrka'ngr
15 Gct, ayrkrpx-anibz enqmi lcng nabzdr x nzao-krdr drtwrdr tqdrka'ngr,
Murde napwrkilvc-ngrdr nzbz-krdr.
16 Yawe, mzli kc nayrni-ngrbo bam,
Krlzx kx sa na-arlapxq ninge.
17 Murde sa naxlrme natqnge mz nourla, bea, x mz nrlckxbq,
Mz nzkalz-zvz-krbo bam nzlckr drtwrnge x nztalvzokr nabznge.
18 Kxmule-esz' enqmi rngeng nzkqlung, a' mzli kcpe naota-ngrgr badr,
Sa na-amnc-zpwxq ninge mz mzlirdr.
19 Murde nim Gct kc nzaclve-krde tqyc tqyc.
X sa na-ayzlume natqnge lcng mz nzaovxio-krm nidr mz nzotangr.
Murde nzpxtxpx-ngrdr nztekqtr-krdr nqmq krdr,
X trnzamrlue-kzlru nim.
Kxamwa Kztede
20 Mrlxkztenge lc, mzli kc nigr badr dzbede kxesz', a' mzli ka yrlqpx-lzbq mz nzesz'tikr drtwrgr badr.
A' se tqrtwztipele nigr zngya tqotapekr badr.
21 Nzprlxpx-krde nivz narpi-ngrbz nide ncblo ngrde,
A' mz nabzde la poi kx mu ncblo.
Mz nzycmne-krde nide pakrle,
A' natqdeng malc apule toki r vea.
Nzkrka'ngr
22 Yawe, napipxbzkr nzkxpu-krgrng bam, murde nalolvz-amqngiq nigr.
X tr-rlrpx-ngrwq leplz kxnztubqng nzaxtx-krbzlr nzlxngiti-krdr nim.
23 Murde sa nartco-ngrn mz gq lrdr
Krkcng tzrnibqng x tzpokiang,
Mzli lc tznginibe-ngrdr obla.
A' sa na-abrtr-zvzbo drtwrnge bam.