Sam Kranzpnu-rtqmz-nrade-rpwxmz (89)
Angidati-mopwz Nzesz'tikr Drtwr Kx Yrlqbzme Mz Devet
Nabz ne Etan.
Nzaodu-zvzkr Gct
1-2 Yawe, sa nangr-zvz-ngrne nzaodu-krm,
Kc tqyc tqyc.
X sa nayapwxtipx-alox nzangidati-krm natqm,
Kc tqyctx alo, da kc tqwai bongavz.
3 X sa nayrlq-zvzq natqm kc tqpibzme mz kxnzawz nem, Devet,
Kc tqmcpxq, mz Nzesz'tikr Drtwrmu ncdr.
4 Rpibzme bade kx, “Ncblo kcng tzvzpxmqng mz neidu lrm, sa nanginipwzlr king,
Murde nqvi lrm na-aclve alo.”
Nabz Ngr Nzrglqpxngr
5-7 Yawe, lr Heven nzglqpxlr nzangidati-krm,
Mz nzangrlvz-krdr da kxnzkctipx kcng tqaleq.
Enjrl amrlx nzamrlue-zlwzlr nim,
Murde trpnzngr lr Heven kx apule nim, kc tqmyaszlzle nidr amrlx.
8 Yawe Gct kc tqrninr, nim txpwz kx xplr-esz'ngr,
Mz nzangidati-krm me pnz drtwrm.
9 Kxmule-esz' srkau xplr, a' sc tqlolvzq,
X mz nzprtz-krm nrc kxoda, lclvzbzme murde nrwx navo. ✡
10 X aovxio-zvzq enqmi rmqng mz nzxplr-esz'ngr-krm,
Da kc tqwai nztabrti-krm Mepwz ngr prla kc bqnc.
11 Kxrpalz, bongavz x drtc' nyzmqng,
Murde nim kx rwzngr nrlc x dalrdeng amrlx.
12 X doa x da amrlx mz nrlc tulvzo
Nzaxvctr-lxblrng mz nzangrlvz-krdr drtqm,
13 Mz nzrpi-krdr kx, “Nim kc tqmatq-esz'ngr,
X nzxplr-krm etu-esz'ngr.
14 Nou nzaclve-krm nrlc nidr seleng:
Nztubqngr, nzrsakrlrngr, nzaodu-zvzngr, x nzangidatingr.”
15 Yawe, ngi da kxmrlz nzmalq-abrtzlvz-krgr nim,
Murde xngibzkr nzulrm.
16 X ngi da kxmrlz nzbilvz-krgr drtqm,
X nzglqlz-krgr nztubq-esz'ngr-krm mz zbq kang kqlu.
17 Murde axplrq nigr,
X aovxiokr enqmi rgrng mz nzokatr-krm.
18 Yawe, nim Gct kc tqtr-esz'ngr x angio-txpwzkr nim.
Murde mcpxbzme king rgr lc tqaclve-zpwxle nigr.
Nzesz'tikr Drtwr Gct Ncdr Devet
19 Mzli kc bqnc, mz nzyrlq-krm Devet nzngini-krde king, vzme mz profet nemqng,
X rpibzme mz nzrmwiblengr kx,
“Aprcbo zmatq mz kzdq ngrlrvea kx xplr,
Mz nzarmyalz-krnge nide mz leplz txneng, murde nanginide king.
20 Ncblo kxnzawz nenge lc tqmcpxx, Devet,
X aelux nide mz tolo kxtr. ✡
21 Sa namailzx nide mz mqnge.
X sa na-axplrx nide mz zmatq rnge.
22 Kxdrka'-ngrng kcng tzngi enqmi rdeng, trtxpnzngr nzyatr-krbzlr bade
Mz nzamyati-krbzlr drtqde.
23 Murde sa natamyr-ngrbo nidr
Mz nznibqti-krbo kxnzpxtxpx-ngrdr nide.
24 Sa na-aodu-zvzx nide x nanginide kztenge.
X sa nabatrpo bade nzaovxio-krde mz drtqnge.
25 Sa nakabo bade zmatq ngr nzaclve-krde Prla Meditrenia,
Navz nakrlzbzle Lue Yufretis.
26 Sa namcle kx ninge trtede,
Kc tqngi Gct rde x butqbr nyzde kc tqrlakitrle.
27 X sa na-apusr-ngrne nide mrlxnge krdau,
Mz nzarmyalz-zlwz-krbo nide mz king amrlx mz nrlc.
28 Drtwr kxesz'ti kc tqyrlqbo bade, trtxpnzngr nzyzpr-krde,
Mz nzangidati-krnge nzaodu-zvz-krnge nide.
29 X nzyrlq-krbo nzaclvekr nqvi lrde tqyc tqyc,
Da kc tqwai nzyc-alokr bongavz.”
30 X rpi-mopwz Gct kx, “A' nzmu doa nedeng naesablqtilr loukxtr scnge,
Mz trnzlolvz-amqngi-krdru nzalvztr-krnge
31 X nzmu trnavz-nqblqlru me pnz drtwrnge
Mz nzpxtxpx-krdr natqnge,
32 Sa na-ayrplapxxng mz alwx ngrdr,
Mz nzaetq-krbo drtqdr mz nikeng nzvz-rbrtilr.
33 A' trpnzngr nzatao-krnge da kc tqesalz-ngrbo mz Devet,
A' sa na-aodu-zvzx nide.
34 X trpnzngr nztekqtr-krnge natqnge,
A' sa na-atutr-zvzx nzesz'tikr drtwr kc tqyrlqbo bade.
35 Esalzpex mz drtqnge kxtr
X amqngipex kx trtxpnzngr nzesabrti-krnge nide.
36-37 X nzaclvekr nqvi lrde tqyc tqyc,
Da kc tqwai nzti-alokr nepi x nzprtz-krm temz x nztao-krde.”
King Kc Tqvzpxm Mz Nqvi Lr Devet, Drtwrde Lctrpz Mz Gct
38 Yawe, rpiq da lc, a' mzli ka drtqm satrpem bange x rlaszpeq ninge,
Mz nzngyati-moukr drtwrm ninge, king kc tqmcpxq.
39 Nikipeq Nzesz'tikr Drtwr kx yrlqbzme mz melrmqgr Devet, kx natu-zvzbzme mz nibr nqvi lrde,
Mz nzapusr-krbzme kraon ngr narnge brmrda.
40 Awxlikitxopebzme drkq ngr mzteadau nyznge.
X odati-atwrnr-ngrbzme lrpalvc nyzgrng amrlx.
41 Enqmi rgrng amrlx nzatrkati-zlwzlr nigr.
X lr mrkzbleng kcng tzmnc-aepztrpqng bagr nzyrpalelvzlr ninge, king nem.
42 Murde ngi-batrpzme nzxplrkr ncblo ngr vea nedrng.
X mzli ka sc tzbilvzpelr.
43 Amyatibzme nipna scngeng mz nzrpna-krnge,
X rlr-ngrbzme nzaovxio-krdr nigr.
44 Odatipeq tron nyznge,
Mz nzkatxpx-krbzme zmatq ngr nzngini-krnge king.
45 Amyatibzme drtqnge mz mz leplz.
X ngi-batrpe' nzngini-ani-krnge lrtzlvz.
Nzkrka'ngr
46 Yawe, bzkq mnc-rlrume bagr.
X bzkq apqtipeq nigr mz nzngya-zlwzkr drtwrm.
47 A' na-aoti drtwrm nzmrbcnekr nzlu-krgr nigr leplz
Mz nzmnc-krgr mz nrlc.
48 Trpnzngr leplz kx na-arlapx-lzbq,
Murde nigr amrlx mnclzbzkr mz zmatq ngr nzbzngr.
49 Kxetu, opxm kx trangidatipewq natqm kc tqpibzme mz Devet,
Murde trxngipepwzkru nzaodu-zvz-krm kc bqnc.
50 Bzkq mrbrtr mz drtwrm nzobqszokr leplz ninge, kxnzawz nem,
Murde kxnzmnc-mrbr lcng sc tzbilvztipelr ninge.
51 Yawe, enqmi rmqng nznelvztilr ninge, king kc tqmcpxq,
Mz nzxtrnga-krdr ninge.
Nabz Kx Yrkrpxngr Buk Kratq
52 Na-armyalzku Yawe, kc tqngi Kxetu rgu.
Tqvzpe, tqvzpe. Eu. Na-armyalzku Yawe.
Buk Krapwx
Sam 90—106
✡ Sam Kranzpnu-rtqmz-nrade-rpwxmz (89):9 Sam 65:7; 107:29; Matiu 8:26; Mak 4:39; Luk 8:24 ✡ Sam Kranzpnu-rtqmz-nrade-rpwxmz (89):20 Aposol 13:22