Sam Kratrtqki-esz'-nrade-li (102)
Apux Zsikapu Kc Tqmrbr Ani
Nzmnc-krnge Esz'-krnge
1 Yawe, lalztqm mz nzkrka'-krbo bam.
X xlrm nzyrni-krnge mz nzokatr-krm.
2 Mzli ka tqprtz-ngrm nzkxpungr bange,
Bzkq mnc-rlrume bange.
A' ayzlu-anim natqnge
Mz nzkqle-krnge nim.
3 Nrkrdrtqnge nzpq-krde apule nyr.
X mzli trnaboiu ninge kc tqbzpex, tqapupex zsikapu kc tqmrbr ani.
4 Nabznge talvzo apupele nabr kxglr,
X trmupewxu.
5 Bztipenge nzyrningr mz nzetqkr drtqnge.
X nginitxpenge nrvr-nrbalq.
6 Apux nc kx nzrtclzngr mepz, x sc tqtaligxpe,
Mz nzmnc-krnge esz'-krnge.
7 Mnzx, a' trkrlzpewxu nzmwingr.
Apux ncblo kx trpnzngr kxnginide kx naoklatile nide.
Apux Brmrda
8 Enqmi rngeng nzatrkati-zvzlr ninge mz nzycmne-krdr.
Nzpitrpzlr drtqnge mz nzrpibqti-krdr leplz.
9 Yawe, nzvzkr drtwrnge dekc tqkrlcngr nelznge tqngi dakxnzng nange,
X drle mzke' dekc tqngi lue pqnge.
10 Murde ngyati zlwz drtwrm ninge.
X apux brmrda kc tqrtctxpe-ngrn.
11 Nzmnc-krnge apule zmyo ngr milzpq
Kc tqmrbr mz nzyrkrpxkr ngrlx.
A' Nzngini-krm King Tqyc Tqyc
12 Kxmule-esz', a' nzngini-krm King tqyc tqyc.
Nrpr ngr ncblo amrlx sa nadcpx zvz mz drtwrdr nim.
13 Murde sa nayc mz drtwrm Jerusalem.
X mzli ka mzli r nzokatrpe-krmle.
14 Kxmule-esz' enqmi rm nzodatipelr mztea lc, x trkape,
A' sc tqsutibe drtwrgr x tqvztibe drtwrgr.
15 Yawe, lr mrkzbleng amrlx sa na-amrluelr drtqm.
X king amrlx mz nrlc sa na-amatqlr nim.
16 Murde mzli kc na-aelwapx-ngrn nzlulikr zmatq ngrm,
Mz nzwz-mou-krm Jerusalem,
17 Drtwr ngrde kx ayzlu-ngrme nzkrka'-krgr,
Nigr kcng trpnzngr scgr da.
Krkcng Mztr Trnzmcka
18 Nayroku da kcng tqaleting Yawe,
Murde krkcng mztr trnzmcka naglqpx-kzlr nide.
19 Kxnamu nzyr-krgule sele: Yawe mnc Heven,
Mz ma nyzde kc tqtr tqmyalz, x sc tqobqom mz nrlc.
20 Xlrle nzyrni-krgu mz presin,
X aopxbzle drtqgu, nigu kcng tzpipx kx nanibqng.
21-22 X xlrpe-kzle nzngrkr leplz ngr mrkcng amrlx
Mzli kc tzyrlwr-lxblr-ngrdr Jerusalem,
Mz nzangio-krdr nide,
X nzglqpx-krdr drtqde.
Trtxpnzngr Nzrtekqtrngr Nim
23 Yawe, ngi-batrpe' nzyangrnga-krnge,
Mz nzamrbctr-krme nzlu-krnge, mzli ka tqngi-oblabe-ngrne.
24 A' rpibo bam kx, “Gct rnge, nzlu-krm tqyc tqyc.
Suti drtwrnge nakrlz-zpwxbo nzngi-lrtzlvz-krnge, x ninge kc tqbz-atex.
25 Mzli kc mz noude wz-ngrn nrlc,
Bongavz x dalrdeng amrlx.
26 Nrlc x bongavz sa nayrkrpxng kalr.
A' nim txpwz kx namnctx alo.
Mzli trnaboiu x sc tztrkapeng, tzapupelr lrpz kxblzlongr,
Kx nzrtctxngr x nztekqtr zvz mz kxmrna. ✡
27 A' trtxpnzngr nzrtekqtrngr nim.
X trtxpnzngr nzbz-krm mz kzdq mzli. ✡
28 Delc doa negrng sa namnc-zpwxng mz nrlc,
Murde sa na-aclve-angidrq nidr.”
✡ Sam Kratrtqki-esz'-nrade-li (102):26 Matiu 24:35; 2 Pita 3:10; Nzaelwapxngr 20:11 ✡ Sam Kratrtqki-esz'-nrade-li (102):27 Hibru 1:10-12; Jemes 1:17