Sam Kratrtqki-esz'-nrade-nzlvqn (105)
Gct Angidati-zvzle Nzesz'tikr Drtwrdr Badr Leplz Nedeng, Kxmule-esz' Nzvz-rbrng
Nqmq Kr Gct
1 Naglqpxku Yawe,
Na-awibzku mz Yawe mz nzmyalz-esz'ngr-krde.
X napipxbzku mz lr mrkzbleng da kcng tqaletileng.
2 Na-angrlvzku mz nzangio-krgu nide.
X napipxku da kxnzkctipxng kcng tqwz-ngrdeng.
3 Nabilvzku drtqde kxtr.
X nigu kcng tzamrluelr nide drtwrgu naelalzm.
4 Namnc-xgleku Yawe x nzxplr-krde.
X nasuti drtwrgu nzxngi-krbzku nzulrde.
5-6 Vzpxmgu mz nqvi lr Ebraam, kxnzawz ne Yawe,
X nqvi lr Jekop kc tqmcpxle.
Delc nadcpx zvz mz drtwrgu rkx kcng tqmatq tqaleleng,
X nztubqkr nqmq krde.
Nzesz'tikr Drtwrgu Badr Gct
7 Yawe nide Gct rgu.
X kapxbzle natqdeng mz leplz amrlx mz nrlc.
8 Nzesz'tikr Drtwrgu badr tqyc tqyc.
X trmrbrtru mz drtwrde nzesalz-krde.
9 Nzesz'tikr Drtwr lc tzyrlq-kailr mz Ebraam.
X pipx-kzpzle nzesalz-krde lc mz Aesak.
10 Amqngi-mopwzle mz Jekop x doa nedeng,
Murde navz alo.
11 Rpibzle badr kx, “Sa nakabo bamu drtc' kc Kenan
Murde nangi drtc' nyzmu.”
Leplz Neng Gct
12 A' nqvi lr ncblo lc tqngi nyz Gct nzpipzbeng mzli lcde,
Mz nzngini-krdr lr mrkzbleng kx trpnzngr me nzmqngio-ngrdr.
13 X nzayo-txpwzng
Mz nzrlasz-krdr kc mrkzble x nzvzki-mou-krdr mrkzble.
14 A' Yawe tr-rlrpx-ngrdeu nzaovxiongr nidr,
Murde aclvele nidr mz nzlc-amq-krbzle mz king kxnzkqlung,
15 Mz nzrpi-krbzle badr kx, “Bzkq atrkatibzmu leplz nengeng kx mcpxx.
X bzkq aetqbzmu drtq menrpa nenge lcng.”
Drtwr Kx Yrlq Gct
16 Mz nibr kzdung mzli, Yawe atwzlr-ngrmle dzbi mz drtc' nyz leplz nedeng,
X katxpx-kzle dakxnzng nadr amrlx.
17 A' atwzlr-kai-ngrde kzdq ncblo Ijipt kx nangibz lrpzki badr.
Krlcde Josip, mrlx Jekop, kc tzamwalr murde nanginide kxnzawz-nrbalq.
18 X mz nibrde sc tqmncpxpem mz presin,
X nzatolva-ngrdr nide mz nqvi.
19 Vz vz x natqde sc tqyokaetipxpele nzrmwiblekr king r Ijipt,
Mz nzpipx-krde natq angidr kc tqkabz Yawe bade.
20 Zbz king r Ijipt kc tqaclvele mrkcng kqlu,
Aopxbzle drtq Josip mz nzkapx-krmlele mz presin.
21 X sc tqyrlqpele Josip nzngini-krde kxetu elr,
Murde na-aclvele dalr Ijipt amrlx.
22 Zbz Josip rngisc zmatq mz nzrkapx-krbzle natq mz kxnzetung amrlx,
X mz nzalvztr-krde ncblo kcng tzyrplapxng.
23 Mz nibrde Jekop badr doa nedeng sc tzvzpeng Ijipt,
Mz nzmnc-krdr elr, murde dzbi lc tqtaope mz drtc' nyzdr.
Nzayrplapxkr Gct Lr Ijipt
24 Nqvi lr Jekop nzmncting Ijipt trtqki r yiz, x Yawe batrpzle nzkqlunepx-krdr.
X nzxplr-krdr myaszpxle lr Ijipt, enqmi rdrng.
25 Delc lr Ijipt tzngyatingr drtwrdr leplz nedeng kcng tzangiolr nide.
X sc tzatrkatipelr nidr mz nzawz-nrbalq-krdrleng x sc tznibqtipe-kzpzlr doa ncblo nedrng mzli kc mztr tzmc-ngrdr.
26 Delc Yawe tqatwzlr-ngrbzle Mosis kxnzawz nede,
Nidr mz Eron kc tqmcpxle, murde naokatrlr leplz nedeng Ijipt.
27 X sc tzale-ngrdr rkx ngr Gct kxmatq kxkqlu elr,
Mz nzngi-batr-krbzle nzrwzngr da kxnzkctipxng mz mqdr x mz natqdr.
28 Awx-nzlo-ngrbz Yawe mrnyzdr,
A' natqde trnzvz-nqblqpwzlru lr Ijipt.
29 Ngi-batrpzle nzlrtipxkr lue nyzdrng mepyr
X nzbztingr nc nedrng.
30 Drtc' atwrnrngr yrbuti mz frck,
X nznulvzpx-kzplr ma nyz king.
31 Yawe kapxle natqde
X mc badr mclrla nzyrkrpx-pnz-ngrng nrlarnrlc nyzdr.
32 Atwzlr-ngrmle muli-aes apule tewa kxdc,
X bzlrpc tqpctipx zlwz mrnyzdr.
33 Odatile nqvi lr dakxnzng mz nrlanc nyzdr
X plameitio-kzle nounc nyzdr amrlx.
34 Yawe kapxle natqde
X blzmr kionabr kx rblx nzrlwxngr nzlvcmqng.
35 Nzngqtilr dakxnzng kxnzpeting
Mz nrlanc nyzdr amrlx.
36 Zbz Yawe sc tqnibqtipe-kzle doa ncblo kx ayrnrngr
Mz ma nyz lr Ijipt amrlx.
Nzokatrkr Gct Lr Israel
37 Mz nibrde sc tqmailzpele lr Israel mz nzrlasz-krdr Ijipt, nzrtwzng silvz x gol.
X trpnzngr nidr kxnzyagoxng, a' nzxplrng.
38 X lr Ijipt nzabrtzlvzlr nzrlasz-krdr nidr.
Murde nzmwxlrtilr da kx naprtzbz badr mz nzlolvz-mou-krdrleng.
39 Yawe yrlqbzle dcbz ngrlx murde navz-nqblq leplz nedeng,
X mz nrlckxbq yrlq-kzpzle nyr nayzlrbz badr.
40 Nzrlxbzng bade dakxnzng x atwzlro-ngrmle kio kxkqlu
X dakxnzng kxkqlu kx nakrlcngr nelzdr.
41 Ayrlepxmle lue mz kzdq rplz kxetu,
X lue lc yrle lzke apule lue kxvo.
Me Pnz Drtwr Gct
42 Delc Yawe sc tqyc-zvzngr mz drtwrde natqde kxtr
Kc tqpibzle mz kxnzawz nede, Ebraam.
43 Zbz sc tqmailzpxpele leplz nedeng kcng tqmcpxle,
X nzngr-zvzng x nzmalq-zvz-kzng mz nzabrtz-krdr.
44 Kabzle drtc' ngr lr mrkzbleng mz leplz nedeng,
X nztwz-kzlr nrlanc nyzdrng x da amrlx kx nzvzpxmqng mz nzwz-krdrng.
45 Murde leplz nedeng navz-nqblqlr loukxtr scdeng
X nayrlq-angidrlr natqdeng.
Naglqpxku Yawe.