Sam Kratrtqki-esz'-nzpnu-pwx-nrade-rlimz (147)
Yawe Amrlzle Nigu Leplz Nedeng Mz Zmatq Ngrde
Yawe Rngisc Zmatq Kx Xplr
1 Naglqlzku Yawe!
Mrlzvxitx nzangrlvz-krgu Gct rgu.
Brngzvxitx x takitrde nzglqlz-krgu nide.
2 Yawe yrlq-zpwx-moule Jerusalem,
Mz nzvzmi-kr-mople lr Israel kcng tzlolvzting enqmi rdrng.
3 Rka-mopwz nzabrtzngr mz leplz lcng drtwrdr tqtalvzo,
Mz nzawxo-krbzle drtwrdr apule kx pnutibzle kxsqki rdr.
4 Krlzle me krlzbz nzkqlukr vri,
X yrlqtibzle drtqdrng amrlx.
5 Yawe etu-esz'ngr x rngisc zmatq kx xplr.
X trpnzngr kx rkrlzlzbz nzyrplapx-krde.
6 Atubxlzle kxnzobqszong,
A' rnzbrtiole kxdrka'-ngrng mz drtc'.
Mnc-xgleku Zmatq Rde
7 Nangr-ngrgu nabz kx yrlvi mz nzayrni-krbzku gita mz Yawe,
Mz nzawi-krbzku bade.
8 Murde yrlqtibzle dcbz mz bongavz x adco-ngrmle tewa nalrprngr drtc',
Murde nalutingr nabr kxvo mz nra.
9 Rkabz dakxnzng mz animol amrlx,
X aputrle nei utc amrlx mz nzyrni-krbzlr bade mz dale ngr nelzdr.
10 Delc trmrlz-ngrpwzleu mz Yawe nzabrtr-ngrbzku drtwrgu mz nzxplrkr hcsi ngr vea negung,
X nzaovxiokr ncblo ngr vea negung.
11 A' mrlzbz bade krkcng tzamrluelr nide,
X tzmnc-xglelr nzaodu-zvz-krde nidr.
Zmatq Ngr Natqde
12 Nigu lr Jerusalem kcng tzangiolr Yawe mz Newz Saeon,
Naglqlzku nide, kc tqngi Gct rgu.
13-14 Murde amqngitibzle naonrx ngr Jerusalem x bz ngr mrnyzgr.
Amrlz-zvzle lr mzteadau nyzde,
X amnc-zpwxle nigu leplz nedeng amrlx
Mz nzrka-krmle bagu da kxmrlzting.
15 Mzli kc tqycmnepx-ngrde
Dalr nrlc nzvz-nqblq-anilr natqde.
16 Mz mzli r zbao, sncu prlxlvztxde drtc' apule lrpz kxprki.
X dcbz vzom mz nrlc apule zsikapu.
17 X muli-aes rlxom mrkcng amrlx.
Murde da amrlx lcng nayclzbzng mz zmatq ngr zbao.
18 A' mz nzycmne-mou-krde, nrlc kc tqpqpe,
X nzwqkr nenq kxpq ayrle-mouleng lue kcng tqngi aes.
19 X natq lc tqmatq tqpim Yawe bagu, nigu leplz nedeng,
Murde nayrlq-angidrku nzalvztr-krdeng x Loukxtr scde.
20 Trpipxpwzleu lou scdeng mz lr mrkzbleng,
A' nigu txpwz, mz nzngini-krgu leplz nedeng.
Naglqlzku Yawe.