Sam Kratrtqki-esz'-nrade-rlimz (107)
Gct Ayzlu-zvz-ngrbzle Natq Leplz Nedeng
Nzawingr
1 Na-awi-ngrbzku mz Yawe nzmrlz-esz'ngr-krde.
Murde aodu-zvzle nigu.
2 Naglqlz-zvzku nide,
Murde arlapxbzle nigu mz mq enqmi rgung,
3 Mz nzkapx-krmle nigu mrkzbleng mz nrlc tulvzo.
Murde nayrlwr-lxblrku mz drtc' nyzde.
Kxnzayoneng Lzke
4 Kzdung nigu nzayoneng lzke,
Me trpnzngr lrpzki kx narmcti-ngrdr mztea kx namnc-ngrdr.
5 Kztegu lcng nzbrtale-zlwzng, nzbrlxkz-zlwzng,
X mztr tclvrting.
6 Zbz sc tzkqlepelr Yawe,
Kc tqkatxpxpebzle nzkxpu-krdr.
7 Mailzle nidr mz lrpzki kxtubq,
Vz, vz nzkrlzbzlr mztea kx namnc-zpwx-ngrdr.
8-9 Rkabz lue mz kxnzbrlxkzng,
X dakxnzng kxmrlzting mz kxnzbrtaleng.
“Awi Yawe, mz nivz lrm kc tqyc tqyc, eu.
Okatr-zvzq nigr. Awi Yawe, mz nivz lrm.”
Kxnzmncng Mz Presin
10 Kzdung nigu nzatolva-ngrng mz presin,
Mz nzmncpx-krmlr me tungr nzlo.
11 Murde nzrnzlvzolr lou sc Gct kc tqmyatxlz-esz'ngr,
X drtqdr sa kz nzrlolvzngr nzalvztr-krdeng.
12 Delc tqngi-batr-ngrbzle nzetqkr drtqdr mz nzwz-kato-krdr.
X nzyangrngapeng, a' trpnzngr kx naokatrle nidr.
13 Zbz sc tzkqlepelr Yawe,
Kc tqkatxpxpebzle nzkxpu-krdr.
14 Aopxbzle drtqdr mz da kc tzatolva-ngrdr,
X vzmipxmleng mz nabz nzlo mz zyzlr.
15-16 Zmatq ngrde myaszpxle naonrx ngr presin,
Mz nzodati-atwrnr-krdele.
“Awi Yawe, mz nivz lrm kc tqyc tqyc, eu.
Okatr-zvzq nigr. Awi Yawe, mz nivz lrm.”
Kxnzyagoxng
17 Kzdung nigu nzpxtxpx-ngrdr Yawe mz nzngqngu-krdr,
X ayrplapxle nidr mz alwx ngrdrng mz nzbatr-krbzle nzyagox-zlwz-krdr.
18 Mzli lc nzpxpe-ngrdr nzmungr,
X nabzpeng.
19 Zbz sc tzkqlepelr Yawe,
Kc tqkatxpxpebzle nzkxpu-krdr.
20 Yawe amrlzle nrkrdrtqdr mz zyagox lcng mz nzycmnetx-krpwzle.
Delc tzrlapx-ngrdr mz nzbzngr.
21 “Awi Yawe, mz nivz lrm kc tqyc tqyc, eu.
Okatr-zvzq nigr. Awi Yawe, mz nivz lrm.
22 Abrtz-zlwz-ngrgr nim nzkatxpx-krbzme
Nzkxpu-krgrngq. Abrtz-zlwz-ngrgr nim.
Naglqpx-zvzkr nim mz nzngr-krgr nabz,
X mz nzale-krgr blz. Naglqpx-zvzkr nim.”
Kxnzalilvcneng Mz Lcsu
23 Kzdung nigu nzalilvcneng mz lcsu prla,
Murde nzrtrngztibzlr nzmabz-krdr elr.
24 Kztegu lcng nzmclr zmatq ngr Yawe,
Mz da kx aleting dcpwe.
25 Mzli kc tqycmneti-ngrdr nenq, x trlipu r nenq kc tqwqpe.
X batrpzle nzvzdz-krm ebio wq.
26 Ebio lc glqtxlzle lcsu scdr wq.
X twzo-moule mrbrobz mz mzlirdr mz kztedeng.
Trlipu lc avzdzmle nelzdr x alibzle drtwrdr.
27 Dea-ngrdr tqvzne x nztaneng nzapulr ncblo kxnzrmnqng.
X trpengr da kx nakrlzlr kx nartrngztibzlr.
28 Zbz sc tzkqlepelr Yawe,
Kc tqkatxpxpebzle nzkxpu-krdr.
29 Ycmnebz mz nenq x sc tqamaope,
Mz ebio x nrwx kc tqvope. ✡
30 Kztegu lcng nzabrtztx-zlwz-ngrdr nzvopekr nrwx,
X sc tqmailztrpeng Gct mz nabzn kc naokitrlr.
31 “Awi Yawe, mz nivz lrm kc tqyc tqyc, eu.
Okatr-zvzq nigr. Awi Yawe, mz nivz lrm.
32 Napipxbzkr nimq mz mz lrtzlvzng,
X mz leplz amrlx. Napipxbzkr nimq.”
?Nzayrplapxngr O Nzamrlzngr?
33 Yawe apztx-atwrnr-ngrde lue kxnzetuting,
X aesakile nzyrlelz-krm aulzng,
34 X apiz-kzle drtc' murde trpnzngr da kx nalvcpu mrlcde,
Mz nzayrplapx-krde kxdrka'-ngrng kcng tzmncng elr.
35 A' me ngi drta'ngr ngi nabzdeng kx lrngr lue,
X drtc' kx mingrting yrlelz-ngrm aulzng.
36 Murde navzmimle melrmqgung kxnzbrtaleng namncng mrlcde,
Mz nzwz-krdr mztea nyzdr kx namnc-ngrdr.
37 Nzrwz-ngrng nrlanc x nzpetilr nounc,
X nzrnginanqng dakxnzng x nranc kxkqlu.
38 Amrlz-zvzle nidr x ngi-batrpzle nzrmika-krdr doa kxkqlu,
X nzkqlunepxkr animol nedrng.
?Kxnzyrplapxng O Kxdrka'-ngrng?
39 Mzli kznike leplz nzobqszo-ngrdr nigu
Mz nzatalvzo-krbzlr drtwrgu x nzaetq-zlwz-krbzlr drtqgu,
40 Gct kc tqobqszo-ngrde kxnzetung kxnzglqpx-lzbqng,
X batrpzle nzayone-krdr nzapulr kx trpnzngr me tutrngr nzvzne-krdr.
41 A' katxpxbzle nzkxpu-krgu, nigu leplz txneng,
X aclvele nigu mz nzapu-krgu sip nedeng.
42 Kxnztubqng nzmclr nqmq krde x nzabrtz-zlwz-ngrdr.
A' kxdrka'-ngrng nzwx-nabu-txpwzng.
43 Krkcng tzyrplapxng nakrlzlr da lcng
Mz nzaotikr drtwrdr nzetukr nzaodukr Yawe nigu.
✡ Sam Kratrtqki-esz'-nrade-rlimz (107):29 Sam 65:7; 89:9; Matiu 8:26; Mak 4:39; Luk 8:24