Sam Kratrtqki-esz'-nzpnu-esz'-nrade-rpwxmz (119)
Yawe, Natqm Mrlzvxi
Kzdq Nabz Ngr A, B, C
Alvztr-zvz-ngrn Ninge mz Natqm
1 Awi Yawe! Namrlzbz mz leplz kx trnzvz-rbrung,
A' nzvz-nqblqlr Loukxtr scm,
2 X namrlz-kzpz mz krkcng tzlxngitilr natqm,
X nzrtangrtilr nim mz nabzdr atwrnrngr,
3 X krkcng tzalelr da kxtubq,
X nzo-zlilr lrpzki rm.
4 Alvztr-zvzq nigr
Murde nalolvz-amqngikr nqmq krm.
5 Navz zvz
Nzrtangrti-krnge me pnz drtwrm.
6 Murde ma tqmyangr drtqnge
Mz nzaoti-zvzkr drtwrnge Nzryrngrkxtr.
7 Alqngitipeq ninge,
Glqlz-ngrne nim nztubqkr nabznge.
8 Alex da kx pitimeng bange.
A' bzkq amnctxn ninge esz'-krnge.
Bilvz-zlwzx Nzti Rm
9-10 Bzkq rlr-ngrme nzrlasz-krnge nim,
Murde sa tqabzx nzwztr-krbo bam mz drtwr kxpq.
Nzlolvz-amqngikr obla natqm okatrle nide
Mz nztu-amqngi-krde mz nzmncngr kxtubq.
11 Abrtz-ngrne Nzryrngrkxtr
Murde natubq-zvzbo mz nzobq-krm.
12 Yawe, glqlzx nim.
X suti drtwrnge nzkrlz-zpwx-krnge nqmq krm.
13 Natqnge etu zvz
Mz nzpipx-krnge Loukxtr scm.
14 Nzabrtzngr kx vzpxm mz nzvz-nqblq-krnge nim
Myaszpxle nzrngisc-krnge trau kxkqlu.
15 Nadcpx mz drtwrnge me pnz drtwrm.
Mz nzaoti-zvzkr drtwrnge nzalvztr-krmqng.
16 Bilvz-zlwzx nzti rm,
X trmrbrtru mz drtwrnge natqm.
Clve Ninge Mz Loukxtr Scm
17 Clve ninge murde ninge kxnzawz nem,
X nayrlq-zvzx natqm mz nzmnc-krnge.
18 Okatrp ninge mz nzrmcti-krnge
Da kxmrlzting kx nzprpxmqng mz Loukxtr scm.
19 Ninge kxvztimle nrlc.
Bzkq yrlq-kapqme bange me pnz drtwrm.
20 Pq zvz mz drtwrnge
Nzkrlz-krnge nqmq krm.
21 Ayrplapxq kxnzglqpx-lzbqng
Kcng tzrnzlvzolr natqm.
22 Bzkq rlrpx-ngrn nzobqszo-krdr x nzyrpalelvz-krdr ninge,
Murde vz-nqblqx natqm.
23 X kxmule-esz' kxnzetung nzpikitilr ninge,
A' sa tqotr-zvzngr drtwrnge nzalvztr-krmqng.
24 Clve ninge mz Nzryrngrkxtr
Murde abrtz-ngrne nzmailz-krdr ninge.
Da Kx Mailzle Ninge Nangi Lrpzki Rm
25 Drtqnge mewetx-zlwzpe x ycpe pipz nzbz-krnge.
Ka-mop nzlungr bange, mz nzvz-nqblq-krde natqm.
26 Mzli kc tqplzpx-ngrbo bam alwx rngeng, ayzlu-ngrme natqnge,
X alvztrpe' bange nqmq krm.
27 Okatrp ninge mz nzrkrlz-krnge Loukxtr scm,
Murde na-aoti zvz drtwrnge nzwz-krmqng kcng tqmyalz.
28 Nzrtxlvzlzkr nzvzkr drtwrnge etutx-zlwzpe.
Amqtrp drtwrnge da kc tqwai nzesalz-krmle.
29 Okatrp ninge mz nzo-zli-zvz-krnge nzti kxtubq,
X alvztrp bange Nzryrngrkxtr mz zmrlz ngrm.
30 Pnzpe drtwrnge kx navz-nqblq-zvzpex nim,
Mz nzale-zvz-krnge me pnz drtwrm.
31 Yawe, bzkq rlrpx-ngrn nzamyati-ngrm drtqnge,
Murde lolvz-amqngix nzalvztr-krmqng.
32 Da kx mailzle ninge nangi lrpzki rm
Mz nzokatr-krm ninge.
Esalz-ngrn X Angidatiq Natqm
33 Eu Yawe, alvztrp bange me pnz drtwrm,
Murde nayrlq-zvzx.
34 X okatrp ninge mz nzvz-nqblq-krnge Loukxtr scm,
Murde naesz'-ngrde nabznge.
35 Abrtz-ngrne lrpzki rm
Mrkc tqmailz-zvz-ngrn ninge.
36 Okatrp ninge mz nzpqtikr drtwrnge natqm,
Murde myaszpxle nzrngisc-krnge da kxkqlu.
37 X bzkq rlr-ngrme nzsutikr drtwrnge da kxmane,
A' axplr-mop ninge mz nzo-zli-krnge nzti rm.
38 Angidatim bange nzesalz-krmqng,
Da kc tqwaibzme mz leplz kcng tzamrluelr nim.
39 Okatrp ninge murde mwxlrtix enqmi rngeng nzxtrnga-krdr ninge.
A' mrlz-esz'ngrm bange nzpnana-krmqng.
40 Esalz-ngrm bange kx na-alvztrq ninge,
Murde nztubq-krm naka-mople bange nzxplrngr.
Gct, Brti Drtwrnge Drtwr Kcng Tqyrlqqng
41 Gct, arlapx ninge mz nivz lrm,
Mz nzangidati-krm nzesalz-krmqng.
42 Murde na-ayzlu-ngrbo natq krkcng tzyrpalelvzlr ninge,
Mz nzbrtikr drtwrnge natqm.
43 Okatrp ninge mz nzrpi-zvz-krnge da angidr,
Murde brti kz drtwrnge drtwr kcng tqyrlqqng.
44 X nzmqngitr-zlwzkr drtwrnge mz Loukxtr scm
Tqvzpe, tqvzpe.
45 X drtqnge sa naopx mz nzvzne-krngeng
Murde o-zlix lrpzki rm.
46 X trtxpnzngr nzmyamikr naonge
Nzpipx-krbo natqm mz kxnzetung.
47-48 Gct, abrtz-ngrne nzyrlq-angidr-krnge
Nqmq krm x me pnz drtwrm.
Murde nzmrlzmqng bange x nzmatqng mz drtwrnge.
X na-aoti zvz drtwrnge nzalvztr-krmqng.
Ipqpeq Ninge Mz Nzdcpxkr Mz Drtwrm Nzesalz-krm
49 Ipqpeq ninge mz nzdcpxkr mz drtwrm nzesalz-krm.
Murde obqtipxx zmrlz ngrm.
50 X amqtrple drtwrnge mz mzlir nzkxpungr.
Murde rmcti-ngrne nzlungr mz nzrlwx-krnge Loukxtr scm.
51 Kxmule-esz' kxnzglqpx-lzbqng nzxtrnga-ngrdr ninge,
A' tresablqtiwxu Nzryrngrkxtr.
52 Yawe, mz nzaotr-zvzkr drtwrnge Lou scm kc bqnc,
Okatrple ninge.
53 Drtwrnge apulzmle nyr,
Mz nzpxtxpxkr kxdrka'-ngrng nqmq krm.
54 Mzli ka tqlube-ngrne mz nrlc,
Natqm nangi zvz nabz nenge.
55 Yawe, mwible-zvzx nim mz nrlckxbq,
X suti drtwrnge nzyrlq-angidr-krnge me pnz drtwrm.
56 Iklr ninge murde nabznge napq,
X na-ale-zvzx nzalvztr-krmqng.
Jzs Ninge, Murde Suti Txpwz Drtwrnge Nim
57 Jzs ninge, murde suti txpwz drtwrnge nim,
X mrlzm bange nzlolvz-amqngi-krnge natqm.
58 Mz nabznge atwrnrngr, rlxtibo bam
Nzmrlzti-krm ninge da kc tqwai nzesalz-krmle.
59 Mzli kc tqdwa-rbrti-ngrne lrpzki rnge mz nzvz-nqblq-krnge nim,
Yzlu-mopwc' nzo-zli-krnge nzti rm.
60 X trasatiwxu nzyrlq-krnge Loukxtr scm.
A' rnekititxpwo nzale-krnge me pnz drtwrm.
61 X kxmule-esz' prtzx mz trtxki sc kxdrka'-ngrng,
A' trmrbrtru mz drtwrnge Nzryrngrkxtr.
62 Tulzmc mz nzawi-krbo bam mzli kc mz aurnrlc,
Murde drtwr kcng tqyrlqq tubq-esz'ngr.
63 Ninge kzte krkcng tzamrluelr nim,
Tzalelr nzalvztr-krmqng.
64 Yawe, mz nzaodu-krm kc tqyc-ngalelvzle nrlc tulvzo,
Alvztrp bange nqmq krm.
Kxakrlz, Alvztrp Bange Lrpzki Rm
65 Kxetu, aleme bange da kxmrlz,
Mz nzvz-nqblq-krde nzesalz-krm.
66 Kxakrlz, alvztrp bange nzrkrlzngr x drtwr kxmrlz,
Mz nzlxngiti-krnge Nzryrngrkxtr.
67 Mzli kc ena vz-rbrpex, x ayrplapxq ninge,
A' mzli ka ale-zvzpex da kxtubq mz nzobq-krm.
68 Mz nzmrlz-esz'ngr-krm x nqmq krm kx mrlzvxi
Alvztrp bange nqmq krm.
69-70 Drtwrnge elalzm mz Loukxtr scm.
A' kxnzglqpx-lzbqng trpnzngr nzrkrlz-krdr.
Kxmule-esz' nzpokiatitrlr ninge,
A' lolvz-amqngi-zvzx nzalvztr-krm mz drtwr kxbr.
71 Mrlzm bange nzayrplapx-krm ninge,
Murde nakrlz-ngrne nzvz-rbr-krnge.
72 Kxakrlz, natqm nzmrlz-krmle bange
Myaszpxle blzmr trau mz nrlc.
Loukxtr Scm Mrlzm Bange
73 Lalztqm mz nzkrka'-krnge murde nakrlzx me pnz drtwrm,
Murde wz-ngrn ninge x aclve-angidrq ninge.
74 Krkcng tzamrluelr nim na-abrtzlvzlr ninge
Mz nzlxngiti-krnge natqm.
75 Yawe, krlzx kx takitrde nzayrplapx-krm ninge
Murde vz zvz nzokatr-krm leplz nemqng. ✡
76 Amqtrp drtwrnge mz nzaodu-zvz-krm ninge,
Da kc tqwai nzesalz-krme bange.
77 Mz nzabrtzlvz-krnge Loukxtr,
Nayc mz drtwrm ninge, murde ma tqbzx.
78 Amyatxbz drtq kxnzglqpx-lzbqng mz nzpokiatitr-krdr ninge,
Murde aoti zvz drtwrnge nzalvztr-krm.
79 Batrpz mz kxnzamrluelr nim nzaxvctr-lzbq-krmlr bange,
Krkcng tzkrlz-angidrlr Loukxtr scm.
80 Lod, batrpz mz nabznge nztubq-krde mz nzobq-krm,
Murde drtqnge ma tqmya.
Mevalu, Mailz Ninge Murde Navz-nqblqx Me Pnz Drtwrm
81-82 Mevalu, mewepengr drtqnge x mzke' ngqbqtxtrpebz
Mz nzaenzli-krnge nim.
?Myx mzli kx na-arlapx-ngrn ninge,
Mz nzangidati-krm nzesalz-krm kc tqbrti drtwrnge?
83 Kxmule-esz' nzobqszonge apux da kx nzrtctxpengr,
A' dcpx zvz mz drtwrnge me pnz drtwrm.
84 ?Myx mzli kx nayrkrpxngr nzkxpu-krngeng?
?X myx mzli kx na-ayrplapx-ngrn krkcng tzatrkatilr ninge?
85 Kxnzglqpx-lzbqng nzekqng gq kx nangi trtxki rnge,
Mz nzpxtxpx-krdr Loukxtr scm.
86 Mailz ninge mz nzbrtikr drtwrnge Nzryrngrkxtrng amrlx.
Murde trpnzngr badr nou nzatrkati-krdr ninge.
87 Kxmule-esz' ycpwz pipz nzayrkrpx-krdr ninge,
A' sc tqlolvz-amqngix nzalvztr-krmqng.
88 Mevalu, arlapx ninge mz nzaodu-krm ninge.
Murde nayrlq-angidrx natqm.
Natqm Tqyc Tqyc
89 Natqm tqyc, tqyc,
X yc amqngi zvz Heven.
90 Wz-ngrn nrlc x yc amqngi zvz.
Delc tqbrti-zvzngr drtwr nim.
91 Da amrlx mz nrlc nzvz-nqblqlr me pnz drtwrm,
Murde nzwztrpzng bam.
92 Trbz-ngrneu nzkxpu-krngeng,
Murde Loukxtr scm okatrle ninge mz nzaelalz-krmle drtwrnge.
93 X trtxpnzngr nzmrbrtrkr mz drtwrnge Nzryrngrkxtrng,
Murde nzrpwa'-ngrmlr bange mz nzvz-rbrngr.
94 Arlapx ninge, murde ninge doa nem,
X abz-zvzx nzale-krnge nzalvztr-krmqng.
95 Kxmule-esz' kxdrka'-ngrng nzyrlqlr br ngr nznibq-krdr ninge,
A' na-aoti zvz drtwrnge nqmq krm.
96 Natqm tqyc tqyc,
Kxmule-esz' da kxmyapxbz amrlx nzyrkrpxng,
Okatrp Ninge Mz Nzo-zli-krnge Nzti Rm
97 Oliq-zvzx nzaotikr drtwrnge Loukxtr scm,
Murde mrlz-zlwzm bange.
98 Nzrkrlz-krnge myaszpxle enqmi rngeng,
Murde Nzryrngrkxtr yc zvz mz drtwrnge.
99 X nzwzkr narnge myaszpxle kxnzalvztrlr ninge,
Murde ale-zvzx me pnz drtwrm.
100 X nzyrplapx-krnge myaszpxle lrtzlvzng,
Murde yrlq-angidrx natq kx kame bange.
101 Yrlqpx-lzbqnge mz nzmncngr kxdrka'ngr,
Mz nzvz-nqblq-krnge da kx tubq mz nzobq-krm.
102 Trpxtxpx-ngrneu drtwr kcng tqyrlqq,
Murde nzalvztrlr ninge.
103 Natqm nzlqngi-esz'ngr-krde mz nzxlrngr
Myaszpxle nzmrlzkr dakxnzng amrlx.
104 Okatr-zvzq ninge mz nzalvztr-krm murde nakrlzx nzti kxtubq.
Delc tqmamwe-ngrne nqmq kx vz-rbr amrlx.
Pqtr Zvz Mz Drtwrnge Natqm
105 Pqtr zvz mz drtwrnge natqm,
Kc tqngi zyzlr ngr nzti rnge mz nzmailz-krm ninge.
106 Nzesalz-krngeng nayrlq-angidr-zvzxng,
Mz nzo-zli-krnge nztubqkr lrpzki rm.
107 Okatrp ninge da kc tqwai nzesalz-krmle,
Murde nzkxpu-krngeng amrlx ma tznibqlr ninge.
108 Yawe, alvztrp bange nzaolvz-krmqng
X abrtzlvz nabz nenge mz nzangrlvz-krnge nim.
109 Kxmule-esz' da kxtrka prtzm bange,
A' trmrbrtru mz drtwrnge Loukxtr scm.
110 X kxmule-esz' kxdrka'-ngrng nzamwitiolr ninge trtxki,
A' vz zvz nzatutr-krnge nzalvztr-krmqng.
111 X lolvz-amqngi-zvzx Nzryrngrkxtrng,
Murde nzaelalzmlr drtwrnge.
112 Pnzpe drtwrnge kx navz-nqblq-zvzx me pnz drtwrm,
Murde nzokatrngr kx vzpxm elr vztx alo.
Rblxm Bange Nzmrlzti-krnge Krkcng Drtwrdr Tqlitrpz Bam
113 Rblxm bange nzmrlzti-krnge krkcng drtwrdr tqlitrpz bam,
A' mrlz-zlwzm bange Loukxtr scm.
114 Nim me rlakitrx x temz ngr lomrnge kc tqyrputrngr nipna,
X abrtrpo drtwrnge mz natqm.
115 Esablqtix kxdrka'-ngrng
Murde navz-nqblqx nqmq krm.
116 Bzkq mya ngr drtqnge nzbrtikr drtwrnge nim,
A' arlapx ninge da kc tqwai nzesalz-krmle, murde ma tqbzx.
117 Natu-ngrme mz nibrnge mz nzarlapx-krm ninge,
Murde namatq zvz mz drtwrnge drtwr kcng tqyrlqq.
118 Pxtxpx-ngrn krkcng tzpxtxpx-ngrdr Nzryrngrkxtr.
Murde nzesabrng x nzpokiang.
119 Obqszoq kxdrka'-ngrng mz nzapu-krdr dcvi.
Delc tqmrlz-ngrm bange nzalvztr-krmqng.
120 Rnrcti-lzbqnge mz nzmwxlrti-krnge nim,
Murde ma trtubqwxu mz nzobq-krm.
Suti Drtwrnge Nzryrngrkxtr
121 Suti drtwrnge nzarlapx-krme ninge mz mq enqmi rngeng,
Murde nqmq krnge rsakrlrngr x tubq.
122 Bzkq rlr-ngrbzme mz kxnzglqpx-lzbqng nzatrkati-krdr ninge.
A' amnc zpwx ninge.
123 Mzke' ngqbqtxtrpebz mz nzaenzli-krnge
Nzvz-nqblq-krm nztubqkr nzesalz-krm.
124 Alvztrp bange nqmq krm
Mz nzaodu-zvz-krm ninge.
125 Okatrp nzyrplapx-krnge,
Murde nakrlz-angidrx nzaolvz-krmqng.
126 Yawe, mzli r nzayrplapx-krm leplz dekape.
Murde nzrnzlvzo-zvzlr Loukxtr scm.
127 Mz nzmu-krde lcde, natqm nzmrlz-krmle bange
Myaszpxle da kx lqlwx amrlx.
128 Sa natubq-zvzm bange nzalvztr-krmqng amrlx.
X mamwe-ngrne nqmq amrlx kx vz-rbr.
Takitrde Nzlolvz-amqngi-krnge Nzalvztr-krmqng
129 Takitrde nzlolvz-amqngi-krnge nzalvztr-krmqng
Murde nzmrlz-zlwzng.
130 Natqm apule zyzlr,
Murde aelwa-ngrbzle lrpzki kxtubq mz leplz amrlx.
131 Nzsutikr drtwrnge nqmq krm apule nzbrlxkztikr drtwrnge lue,
Murde narmcti-ngrne nzlungr angidr.
132 Nayc mz drtwrm ninge,
Da kc tqwaibzme mz krkcng tzamrluelr nim.
133 Okatrp ninge mz nzvz-nqblq-krnge me pnz drtwrm,
Murde alwx ma tqmailz-rbrle ninge.
134 Arlapxbz ninge mz mq leplz kcng tzakxputilr ninge,
Murde nayrlq-zvzx da kx tubq mz nzobq-krm.
135 Okatrp ninge mz nzxngi-krnge nim,
X alvztrp bange Nzryrngrkxtr.
136 Trtakitrdeu nzrnzlvzongr Loukxtr scm.
X yrnitx-zlwz-ngrne alwx ngrdr lc.
Vz-nqblq-zvzq Nzmncngr Kxtubq
137 Vz-nqblq-zvzq nzmncngr kxtubq-esz'ngr,
X drtwr kcng tqyrlqq rsakrlrngr.
138 Natq kcng tqkapxq nzabrkitr drtwr,
Murde nztubq-zvzng.
139 Zngya ngr drtwrnge apule nyr kc tqngc,
Murde enqmi rngeng mrbrtr mz drtwrdr Nzryrngrkxtr.
140 Nzesalz-krm pq zlwz mz drtwrnge
Murde angidati-zvzme bange.
141 Kxmule-esz' leplz nzobqszolr ninge,
A' trmrbrtru mz drtwrnge nzalvztr-krmqng.
142 Yawe, nztubq-krm tqyc, tqyc,
X Loukxtr scm ngi da angidr zvz.
143 Delc kxmule-esz' nzkxpungr x nzvzkr drtwr nzprtzmqng bange,
A' abrtz-ngrne nzo-zli-zvz-krnge nzti rm.
144 Vz zvz nzokatr-krm ninge nzmc-krnge
Nztubq-zvzkr natqm, murde ma tqbzx.
Wztx-ngrpwo Nzkrka'-krbo Bam
145 Wztx-ngrpwo nzkrka'-krbo bam.
X ayzlum natqnge, murde nao-zlix lrpzki rm.
146 Yrnimi-zvzbo bam nzarlapx-krm ninge,
Murde nayrlq-angidrx Loukxtr scm.
147 Kqle-zvzx nim mz nourla kxtopwz mz nzokatr-krm ninge,
Murde abrtrpo drtwrnge mz nzesalz-krm.
148 Obqtx-zvzx mz nrlckxbq,
Mz nzaotikr drtwrnge me pnz drtwrm.
149 Mz nzaodu-zvz-krm ninge, xlrm natqnge,
X mailz ninge mz nzalvztr-krmqng.
150 Kxmule-esz' kxnzxpqbrlr-ngrdr nqmq krm
Nzesolvztilr ninge, a' trmwxlrwxu.
151 Murde eso-aepztrpe' bange,
X drtwr amrlx kcng tqyrlqq da angidr zvz.
152 Wz-ngrn natqm murde nayc-alo,
Da kc tqwai nzkrlz-krngele, abzo mzli kc pnz.
Xlrm Natqnge Da Kc Tqwai Nzesalz-krmle
153 Xlrm natqnge x arlapx ninge mz nzkxpu-krnge,
Murde dcpx zvz mz drtwrnge Loukxtr scm.
154 X pipxbz mz leplz kx nqmq krnge tubq,
Da kc tqwai nzesalz-krmle, murde ma tqbzx.
155 Kxdrka'-ngrng trtxpnzngr nzrlapx-krdr,
Murde trnzrtangrtilru nzti rm.
156 Yawe, axplr mou ninge mz nzetukr nzaodu-krm,
Murde vz-nqblqx me pnz drtwrm.
157 Kxmule-esz' enqmi rngeng nzkqlu-zlwzng,
A' trtxpnzngr nzesablqti-krnge Nzryrngrkxtr.
158 Pxtxpx-ngrne kx drtwrdr litrpz bam,
Murde trnzlxngitilru da kxtubq mz nzobq-krm.
159 Yawe, arlapx ninge mz nivz lrm,
Murde mrlzm bange nzalvztr-krmqng.
160 X natqm mqngio mz da kxtubq.
Delc drtwr amrlx kcng tqyrlqq nztubq-kzng.
Yrlq-angidrx Nzalvztr-krmqng
161 Yawe, kxnzetung nzatrkati-krdr ninge trpnzngr noude,
A' amatq-zlwzx natqm.
162 Apux bcnyr kc tqrmctile da kxpqtr mz nabzde,
Murde abrtz-ngrne Nzryrngrkxtr
163 Trkam bange natq ngr nzpokiangr,
A' mrlzm bange natqm.
164 Glqpx-zvzx nim mz zbq kang kqlu,
Murde drtwr kcng tqyrlqq tubq-esz'ngr.
165 Krkcng tzmrlz badr Loukxtr scm, nzmnc-zpwxng.
X trpnzngr doa x da kx na-ataole nidr.
166 Yawe, brti drtwrnge nzarlapx-krm ninge,
Mz nzale-zvz-krnge da kx pitimeng.
167 Lolvz-amqngix nqmq krm,
Mz nzmrlz-zlwz-krmle bange.
168 Yrlq-angidrx nzalvztr-krm,
Da kc tqwai nzmc-krmle.
Zyzlr Ngrm Napnamilxtile Nabznge
169 Zyzlr ngrm napnamilxtile nabznge,
Mz nzayzlu-krme natqnge mz nzvz-nqblq-krde nzesalz-krm.
170 Lalztq-ngrm nzkrka'-krnge,
X arlapx ninge mz nzvz-nqblq-krde natqm.
171 Naglqlz-zvz-ngrne nim
Mz nzalvztr-krme bange nqmq krm.
172 Na-angrlvzx nzesalz-krm,
Murde drtwr amrlx kcng tqyrlqq tubq-esz'ngr.
173 Oliqm mz nzokatr-krm ninge,
Murde lolvz-amqngi-zvzx me pnz drtwrm.
174 Yawe, obqtipxx nzarlapx-krm ninge,
Murde mrlzm bange Loukxtr scm.
175 Okatrp ninge mz Nzryrngrkxtr
Murde naglqpxx nim mzli ka tqlu-ngrne.
176 Zmrlz ngrm nakqlelvzti-zvzle ninge.
Murde kxmule-esz' vecpx-lzbqbo bam,
A' trmrbrtitru mz drtwrnge lrpzki rm.
✡ Sam Kratrtqki-esz'-nzpnu-esz'-nrade-rpwxmz (119):75 Hibru 12:10