Sam Kranzpnu-tq-nrade-nzlvqn (35)
Yawe, Amyatibz Drtq Krkcng Nanibqlr Ninge
Nabz ne Devet.
Enqmi Rngeng
1 Yawe, tu-ngalelvz ninge, murde enqmi rngeng nztu-ngalelvz-kzlr ninge,
X vecamu badr krkcng tqveckr badr.
2-3 Yrlqbz temz ngr lomrm kc tqyrputrngr nipna,
X twzm popz' x nipna scmqng,
Mz nzarlapx-krm ninge mz ncblo kcng tzmaneutilr ninge.
X apqtrp drtwrnge kx tume mz nibrnge.
4 Aovxiong x amyatibz drtq leplz kcng tzrpilr nanibqlr ninge.
X krkcng tzrpilr na-atrkatilr ninge, nabzdr nzmu natalvzo x nadwaszlr nim.
5 Atwzlr-ngrm enjrl nem mz nzmaneuti-krde nidr.
Na-apusr-ngrde nidr leu kxglr kxyrklz kcng tqvxu-pulrtine nenq.
6 Navoneng mz lrpzki kx miglq x tu r nzlo,
Murde nataong mz nzdwasz-krdr enjrl lc.
7 Kxmule-esz' trpnzngr da kxtrka kx alebo badr,
A' se tzatu-kapqng br scdr x tzekqng gq mz nzlolvz-krdr ninge.
8 Mz drtwrnge mrlz nzpwrkilvc-krdr nzodatingr nidr,
Mz nztao-mou-krdr mz br x trtxki kcng tzyrlqlr.
Nzayzlu-ngrmlr Nivz Lrnge Mz Da Kxtrka
9 Gct, mzli lcde sa na-abrtzlvzx nim,
X drtwrnge elalzm mz nzarlapx-krm ninge.
10 X mz nabznge atwrnrngr, sa narpix kx,
“Trpnzngr kx apule nim.
Murde arlapxq kxtrnzxplrung mz mq kxnzxplrng,
X kxtrpnzngr scdr zmatq mz kxnzrngiscng zmatq.”
11 A' kxdrka'-ngrng nzabetitrlr ninge mz da kx tralewxu.
Nzrpilr kx ninge kc tqrwzngr dalr nzkxpungr.
12 Alebo badr da kxmrlz, a' nzayzlu-ngrmlr mz da kxtrka,
Kx talvzongr nabznge.
13-14 Mz nzyagox-krdr, vzti drtwrngeng.
X axtx-zvzx dakxnzng,
X biox narnge mz nzkrka'-krnge nidr,
Da kc tqwaisr-ngrne mzlengeng x kztengeng.
Murde yc-zlwzngr drtwrnge nidr,
Apule kx vzngr drtwrnge x yrnitix lxenge mzli kc tqbz-ngrde.
15 A' mzli kx mnc-ngrne mz nzkxpungr,
Nzyrlwr-lxblrng mz nzyrpalelvz-krdr ninge.
Leplz kxtrkrlzwxung delcng tzatrkati-zvzlr ninge.
16 Nzxtrnga-ngrdr ninge mz da kx prtilzleng ninge,
X nzmadqtimlr nqngidr bange.
Arlapx Ninge!
17 ?Yawe, nzatrkatingr ninge lc, nakrlzbzle mzli kznike?
Arlapx ninge mz leplz lcng tzapulr laion kx nangqdr ninge.
18 X sa na-awibo bam mz mz leplz nemqng
Mzli kc nayrlwrngr mz nzangio-krgr nim.
19 Leplz lcng nzpxtxpx-krdr ninge trpnzngr noude. ✡
Bzkq rlr-ngrbzme badr nzabrtzlvz-krdr nzkxpu-krngeng,
X nzyrpalelvz-krdr nzvzkr drtwrnge.
20 Trnzkrlzlru nzycmnengr mz nrwx.
A' nzpikiti-zvzlr krkcng tzmnc-lrping mz ma nyzdr.
21 X nzpibqti-kzlr ninge mz nzrpi-krdr kx,
“Eke! A' mcpekr da kxtrka kc tqaleq.”
Ayrplapx Nidr!
22 Yawe, krlzq nikeng nzalemlr bange.
Bzkq mnc-lrpiq x obqlvztx-ngrn nidr.
23 A' vzm, tum mz nibrnge,
X ota-ngrbz ninge.
24 Bzkq rlr-ngrbzme badr nzbilvz-krdr ninge.
A' pim bange trnzvz-rbr-krpwc'u murde tubqq mz nzryrlq-krm drtwr.
25 Bzkq rlr-ngrbzme nzrpi-krdr kx sc tzaovxiopelr ninge,
X me pnz drtwrdr ngidape.
26 Amyatibz drtqdr krkcng tzabrtzlvzlr nzetqkr drtqnge.
Krkcng tzobqszolr ninge drtqdr nzmu namya-zlwzng mz mz leplz x namanepeng.
27 A' kztengeng kcng tzsuti drtwrdr kx natubqbo mz nzobq-krm, batrpz badr nzmalqlvz-krdr nim,
Mz nzrpi-zvz-krdr kx, “Yawe, myalz-esz'-ngrn! X abrtzlvzq nzmnc-zpwxkr kxnzawz nem.”
28 X mz zbq lc sa naglqlz-zvzx nim,
Mz nzangrlvz-krnge nztubq-zlwz-krm.
✡ Sam Kranzpnu-tq-nrade-nzlvqn (35):19 Jon 15:25